**cu privire la aprobarea Recomandărilor privind autoreglementarea serviciului de filtrare a conţinutului din Internet cu impact negativ asupra copiilor prestat de către furnizorii de servicii de acces la Internet accesibile publicului**

În temeiul art. 13 alin. (1) din Legea comunicaţiilor electronice nr. 241-XVI din 15 noiembrie 2007 (republicată în Monitorul Oficial al Republicii Moldova, 2017, nr.399-410, art.679), cu modificările și completările ulterioare,

În conformitate cu pct. 14 şi pct. 15 lit. b) din Regulamentul Agenţiei Naţionale pentru Reglementare în Comunicaţii Electronice şi Tehnologia Informaţiei, aprobat prin Hotărârea Guvernului nr. 905 din 28 iulie 2008 (Monitorul Oficial al Republicii Moldova, 2008, nr. 143-144, art. 917),

În scopul realizării subacțiunii prevăzute la pct.6 subpct. 6.2 din Planul de acțiuni privind promovarea siguranţei pe Internet a copiilor şi adolescenţilor pentru anii 2017-2020, aprobat prin Hotărârea Guvernului nr.212 din 05 aprilie 2017 (Monitorul Oficial al Republicii Moldova, 2017, nr.109-118, art. 287), **Consiliul de Administrație**

**HOTĂRĂŞTE:**

1. Se aprobă Recomandările privind autoreglementarea serviciului de filtrare a conţinutului din Internet cu impact negativ asupra copiilor prestat de către furnizorii de servicii de acces la Internet accesibile publicului, conform anexei.
2. Furnizorii de servicii de acces la Internet accesibile publicului vor asigura posibilitatea utilizării de către utilizatori a aplicațiilor software de filtrare a conținutului din Internet cu impact negativ asupra copiilor.
3. Prezenta Hotărâre se publică în Monitorul Oficial al Republicii Moldova.

**Membrii Consiliului**

**de Administraţie Andrei MUNTEAN**

**Marian POCAZNOI**

Anexa

la Hotărârea Consiliului de Administrație

nr.\_\_\_\_ din \_\_\_\_\_\_\_\_\_\_\_

**RECOMANDĂRI**

**privind autoreglementarea serviciului de filtrare a conţinutului din Internet**

**cu impact negativ asupra copiilor prestat de către furnizorii de servicii de acces la Internet accesibile publicului**

1. Agenţia Naţională pentru Reglementare în Comunicaţii Electronice şi Tehnologia Informaţiei recomandă furnizorilor de servicii de acces la Internet (în continuare –furnizori) să întreprindă măsurile necesare pentru asigurarea posibilității protejării de către părinții și reprezentanții legali, precum și de către instituțiile pre-școlare și școlare a persoanelor minore de posibila acțiune dăunătoare a unor informații accesate din Internet.
2. Măsurile menționate la pct.1 vor consta, dar nu se vor limita la elaborarea de către furnizori a unor Ghiduri, care vor conține instrumentele și metodele de autoreglementare a conținutului din Internet cu impact negativ asupra copiilor.
3. Ghidurile trebuie să includă cel puțin următoarele:
4. ***Informația generală privind siguranța online a persoanelor minore:***
5. riscurile la care pot fi supuși copiii la accesarea anumitor tipuri de conținut din Internet nefiltrat;
6. utilizarea tehnologiilor de informare și de comunicare de către copii;
7. accesul online la informațiile din Internet și dispozitivele digitale;
8. rețelele de socializare, jocurile online și lumile virtuale și riscurile pentru copii;
9. recomandări privind condițiile de siguranță a copiilor în mediul online;
10. importanța autoreglementării de către părinți, reprezentanți legali, administratori de instituții pre-școlare, școlare, a accesului la Internet pentru prevenirea sau limitarea impactului negativ asupra copiilor;
11. modalitățile de autoreglementare a accesului la Internet pentru prevenirea sau limitarea impactului negativ asupra copiilor;
12. instrumentele disponibile pentru autoreglementarea accesului la Internet;
13. instituțiile abilitate unde se pot raporta abuzurile din mediul online,. conținuturile considerate ilegale sau dăunătoare copiilor.
14. ***Instrumentele disponibile,*** care pot fi puse la dispoziția utilizatorilor de către furnizori sau de către companii terțe specializate în domeniul tehnologiei informației în scopul protejării copiilor împotriva conținutului din Internet cu impact negativ asupra copiilor:
15. exemple de aplicații de filtrare și control parental instalabile pe echipamente terminale mobile și fixe;
16. descriere sumară a posibilităților oferite de diferite aplicații privind filtrarea conținutului, blocarea aplicațiilor, controlul parental, raportarea privind activitatea pe Internet etc.;
17. servicii de filtrare la nivel de rețea oferite de furnizor (exemple);
18. posibilități de filtrare la nivel de aplicații disponibile utilizatorilor (la nivel de *Internet browser etc.).*
19. ***Modalitățile de filtrare a conținutului de pe Internet:***
20. posibilitatea blocării accesului la anumite site-uri pe baza unei liste predefinite de adrese interzise create de utilizator;
21. posibilitatea efectuării analizei și blocării accesului la anumite pagini pe baza unei liste predefinite de cuvinte interzise create de utilizator;
22. posibilitatea accesului doar la anumite site-uri pe baza unei liste predefinite de adrese acceptate create de utilizator.
23. ***Controlul utilizării echipamentelor mobile/calculatorului și a accesului la Internet:***
24. posibilitatea limitării timpului petrecut de copii pe telefonul mobil și/sau calculator și/sau Internet, prin stabilirea unor intervale orare în care copilul poate avea acces la acestea;
25. posibilitatea limitării tipurilor de programe și fișiere care pot fi descărcate și instalate pe echipamentul mobil și calculator;
26. posibilitatea blocării accesului la anumite informații personale sau de lucru stocate pe calculator (documente, fotografii personale etc.);
27. posibilitatea limitării sau blocării utilizării de către copii a anumitor programe (*messenger,* partajare fișiere, programe utilizate de către părinți etc.);
28. posibilitatea limitării sau blocării accesului la setările echipamentului mobil și calculatorului.
29. ***Monitorizarea utilizării telefonului mobil/calculatorului și Internetului:***
30. posibilitatea vizualizării listei site-urilor accesate de copii, a aplicațiilor utilizate, activității în cadrul aplicațiilor, comunicațiile etc.;
31. posibilitatea recepționării prin *e-mail* a rapoartelor periodice despre activitatea copiilor pe telefonul mobil/calculator.
32. ***Mecanismele de selectare de către copii a conținutului de pe Internet:***
33. pentru a dobândi capacitatea de a alege conţinutul care le este util;
34. pentru a învăţa să se protejeze singuri de conţinuturile considerate dăunătoare.
35. Furnizorii vor plasa Ghidurile pe paginile sale *WEB* oficiale, precum și în centrele comerciale, și vor asigura accesul ușor al utilizatorilor la informația respectivă, actualizată, pe măsura apariției unor noi instrumente și/sau metode de autoreglementare la compartimentul vizat.
36. Furnizorii vor oferi explicații, informații suplimentare sau detaliate cu privire la autoreglementare, dar și asistență tehnică necesară pentru implementarea soluțiilor propuse în Ghid.
37. Pentru a oferi asistența necesară utilizatorilor în legătură cu instrumentele și metodele de autoreglementare a accesului la serviciile Internet, furnizorii vor instrui corespunzător personalul sau o parte din personalul antrenat în asistența utilizatorilor la telefon și în centrele comerciale.
38. Furnizorii se vor asigura că conținutul Ghidurilor nu au atingere cu drepturile persoanelor la utilizarea aplicațiilor și comunicațiilor conform alegerii lor, astfel cum dreptul la schimbarea profilului consumului odată cu atingerea vârstei în care este obținută capacitatea deplină de exercițiu, posibilitatea renunțării la măsurile de autoreglementare aplicate sau modificarea lor.